TRITN พุ่งเกือบ10% แรงในรอบ 3 เดือน รับ Q2 กำไรสดใส-ลุ้นครึ่งปีหลังผลงานเข้าเป้าต่อเนื่อง
TRITN พุ่งเกือบ10% แรงในรอบ 3 เดือน รับ Q2 กำไรสดใส-ลุ้นครึ่งปีหลังผลงานเข้าเป้าต่อเนื่อง โดย ณ เวลา 11.02 น. ราคาอยู่ที่ระดับ 0.34 บาท บวก 0.03 บาท หรือ 9.68% ด้วยมูลค่าซื้อขาย 19.09 ล้านบาท
21 ส.ค. 2561

ผู้สื่อข่าวรายงานว่า บริษัท ไทรทัน โฮลดิ้ง จำกัด (มหาชน) หรือ TRITN ณ เวลา 11.02 น. อยู่ที่ระดับ 0.34 บาท บวก 0.03 บาท หรือ 9.68% ด้วยมูลค่าซื้อขาย 19.09 ล้านบาท ราคาหุ้นวิ่งแรงในรอบ 3 เดือน โดยนับตั้งแต่หุ้นเคยขึ้นไปทดสอบระดับ 0.34 บาท เมื่อวันที่ 4 พ.ค. 61

ด้านนางสาว หลุยส์ เตชะอุบล ประธานกรรมการบริหาร เปิดเผยว่า TRITN ขณะนี้ถือเป็นยุคใหม่ บริษัทมีโครงสร้างเงินทุนที่แข็งแรง มุ่งเก็บสะสมเงินสดเพื่อใช้ในการขยายธุรกิจและการลงทุนในอนาคต โดยบริษัทมีผลกำไรติดต่อกัน 3 ไตรมาส ถือเป็นสัญญาณอันดีว่าดำเนินธุรกิจมาอย่างถูกทางและ TRITN เป็นผู้เชี่ยวชาญในสายงานทุกด้านที่ดำเนินการอยู่ มั่นใจว่าในช่วงครึ่งปีหลังนี้ภาพรวมธุรกิจของ TRITN จะเป็นไปตามเป้าหมายคือดีและเติบโตขึ้นอย่างต่อเนื่อง
สำหรับผลการดำเนินงานของบริษัทในไตรมาส 2/61 มีกำไรสุทธิจำนวน 29.19 ล้านบาท พลิกจากไตรมาส 2/60 ที่มีผลขาดทุน 13.24 ล้านบาท ขณะที่งวด 6 เดือนแรกของปีนี้มีกำไร 57.07 ล้านบาท จากขาดทุน 37.97 ล้านบาทในงวดเดียวกันของปีก่อน
ธุรกิจหลักที่ก่อให้เกิดรายได้อันดีต่อบริษัทคือ ธุรกิจก่อสร้างซึ่งในไตรมาสที 2/61 บริษัทฯมีรายได้เพิ่มขึ้นกว่า 502.51 ล้านบาท หรือเพิ่มขึ้น 436.83% จากช่วงเดียวกันของปีก่อน จากการรับรู้รายได้จากงานในมือ (backlog) คิดเป็นกำไรขั้นต้นราว 68.66 ล้านบาท โดยบริษัทได้มีการบริหารจัดการต้นทุนงานก่อสร้างได้อย่างมีประสิทธิภาพ
อนึ่งก่อนหน้านี้บริษัทประกาศล้างขาดทุนสะสมจำนวน 311,538,119 บาท ได้ทั้งหมด ส่งผลให้ปัจจุบันบริษัทฯไม่มีหนี้สินคงค้าง